## Carlos Mazón: “Hem posat en marxa una inversió de 76 milions d’euros a Torrent per a saldar el deute històric amb la ciutat”

*** Anuncia que el nou centre de salut Parc Central III “obrirà les portes abans de finalitzar l’any” i que el Consell “ja està treballant en l’ampliació del consultori auxiliar del Vedat”
* Assegura que el soterrament de les vies del metro “serà una realitat” i subratlla que la Ciutat de la Justícia “per fi està pressupostada i progressa de veritat per a ser culminada en esta legislatura”
* Lamenta l’herència rebuda per l’anterior equip de govern i assenyala que este Consell “avança a marxes forçades i a gran velocitat amb realitats enfront del fum i els anuncis buits”**

**Torrent.**

El president de la Generalitat, Carlos Mazón, ha destacat “la posada en marxa d’una inversió de 76 milions d’euros a Torrent per a saldar el deute històric amb esta ciutat que ha durat massa anys”.

Així ho ha assegurat el cap del Consell amb motiu de la seua visita institucional a l’ajuntament de Torrent, a on s’ha reunit amb l’alcaldessa, Amparo Folgado, a més de recórrer posteriorment les instal·lacions del Centre Social Encarna Borrás Aragó. Treballadora Social.

En declaracions als mitjans de comunicació, Carlos Mazón ha manifestat el compromís del Consell amb esta ciutat “per a restablir el deute històric”. En este sentit, en l’àmbit sanitari, ha anunciat que el nou centre de salut Parc Central III “obrirà les portes abans de finalitzar l’any” i que el Consell “ja està treballant en l’ampliació del consultori auxiliar del Vedat, perquè era un altre dels deutes en drets i en atenció sanitària amb els ciutadans”.

De la mateixa manera, ha insistit que el Consell “ha rescatat el projecte de soterrament del metro, que mai hagué de ficar-se en un bagul”, i ha asseverat que “serà una realitat”. Així, ha explicat que la Generalitat ja ha licitat els estudis previs i informatius per a iniciar esta obra en la seua aposta “per la seguretat, la vertebració i la mobilitat que mereix Torrent”.

Junt amb altres inversions, Carlos Mazón també ha donat a conéixer que la Ciutat de la Justícia, “per fi, està pressupostada i progressa de veritat per a ser culminada en esta legislatura”.

Sobre este tema, ha lamentat l’herència rebuda per l’anterior equip de govern i ha assenyalat que este Consell “avança a marxes forçades i a gran velocitat amb realitats enfront del fum i els anuncis buits” de la passada legislatura.

L’adquisició per part de la Generalitat de l’immoble de l’obra social de la CAM per a recondicionar-lo com a centre especialitzat d’atenció a majors és una altra les actuacions destacades del Consell en este últim any.

Igualment cal esmentar la reforma integral de centres educatius, la renovació de la carretera CV-33, el desenrotllament de vivenda i lloguer social i la construcció de la nova estació de la Inspecció Tècnica de Vehicles amb una inversió de dos milions d’euros, entre altres actuacions.

**Agraïment a una trajectòria**

El cap del Consell, acompanyat per la vicepresidenta i consellera de Servicis Socials, Igualtat i Vivenda, Susana Camarero; el president de la Diputació de València, Vicent Mompó, i l’alcaldessa de Torrent, Amparo Folgado, ha visitat el Centre Social Encarna Borrás Aragó. Treballadora Social.

El president ha elogiat la trajectòria d’Encarna Borrás, a la qual ha considerat com a pionera en el desenrotllament de polítiques socials modernes des de la professionalitat, el rigor dels recursos i amb qui més ho necessita, “trencant sostres de vidre”.

Fecha: 14/10/2024